KIRJALLINEN KYSYMYS P-2428/01

esittäjä(t): Bart Staes (Verts/ALE) komissiolle

(3. syyskuuta 2001)

Aihe: Kemiallisten aseiden käyttö Turkissa ja Irakissa ja Euroopan unionin yhteinen ulko- ja turvallisuuspolitiikka

Vastauksessaan kysymykseen E-0680/01(1) neuvosto toteaa, että kysymystä kemiallisten aseiden käytöstä kurdeja vastaan ei ole otettu esille neuvostossa tai neuvoston elimissä. Neuvosto ei näin ollen ole ilmaissut kantaansa asiaan. Tämä on häkellyttävä ilmoitus. EU:n viisitoista jäsenvaltiota kieltäytyvät kehittämästä johdonmukaista näkemystä kemiallisten aseiden käytöstä Irakin ja Turkin kurdiväestöjä vastaan.

Yhdysvaltain ja Englannin lentokoneet tekivät perjantaina 16. helmikuuta ilmahyökkäyksiä Irakin pääkaupunkiseudun yllä. Yhdistyneen kuningaskunnan ulkoministerin Robin Cookin mukaan pommitukset olivat välttämättömät Irakin pohjois- ja eteläosien lentokieltovyöhykkeiden ylläpitämiseksi. Kyseiset vyöhykkeet ovat tarpeen pohjoisen kurdiväestön ja etelän shiamuslimiväestön suojelemiseksi. Ulkoministeri Cook totesi lisäksi, että silloin kun Saddam vielä sai lentää pohjoisilla alueilla hän käytti kemiallisia aseita kurdeja vastaan ja että hän tekisi niin uudelleen, jos hänelle annettaisiin siihen mahdollisuus.

Ulkoministeri Cookin omaksuma kanta kemiallisten aseiden käyttöön Irakissa on räikeässä ristiriidassa EU:n jäsenvaltioiden kemiallisten aseiden käyttöä Turkissa koskevaan kantaan nähden. Neuvosto ei esimerkiksi vieläkään ole lausunut mitään siitä, että Turkin armeija käytti kemiallisia aseita 11. toukokuuta 1999. Yhteisen ulko- ja turvallisuuspolitiikan puitteissa on kuitenkin suositeltavaa esiintyä johdonmukaisesti Irakin ja Turkin kurdikysymyksen suhteen.

Aikooko komissio Euroopan unionista tehdyn sopimuksen 22 artiklan mukaisesti tehdä ehdotuksia neuvostolle Turkin ja Irakin kemiallisten aseiden kieltämistä koskevan johdonmukaisen kannan muotoilemiseksi? Jos vastaus on kielteinen, miksi komissio ei suostu tekemään ehdotusta Euroopan unionista tehdyn sopimuksen 22 artiklan mukaisesti, vaikka kyse on yhteisen ulko- ja turvallisuuspolitiikan kannalta erittäin merkittävästä asiasta?

(1) EYVL C 340 E, 4.12.2001, s. 66.

Chris Pattenin komission puolesta antama vastaus

(12. marraskuuta 2001)

Komissio panee merkille ehdotuksen, jonka mukaan sen tulisi käyttää aloiteoikeuttaan yhteiseen ulko- ja turvallisuuspolitiikkaan (YUTP) liittyvissä asioissa, jotta neuvosto ottaisi kantaa eräisiin Turkin ja Irakin harjoittamiin toimiin.

Komissio haluaa muistuttaa, että Irak ja Turkki ovat kansainvälisen oikeuden näkökulmasta katsottuna hyvin erilaisissa tilanteissa ja että niitä vastaan tuskin voitaneen muotoilla samanlaista kantaa. Yhdistyneiden Kansakuntien turvallisuusneuvosto tuomitsi suoraan Irakin siviiliväestöön kohdistuneet iskut, ja maalle on turvallisuusneuvoston päätöksillä langetettu useita seuraamuksia. Koska Turkin osalta ei ole olemassa vastaavanlaisia tuomioita tai päätöksiä, samanlaiset toimet tätä maata vastaan olisivat a fortiori toimia Atlantin liiton jäsentä vastaan eikä niillä olisi samaa kansainvälistä oikeutusta.

Komissio haluaisi joka tapauksessa kiinnittää parlamentin jäsenen huomion komission hiljattain käynnistämään ohjelmaan, jolla pyritään tukemaan Turkin kaakkoisosan alueellista kehitystä. Ohjelmalle on annettu 45 miljoonaa euroa kaudeksi 20022005. Ohjelman päätavoitteena on vauhdittaa alueen taloudellista ja sosiaalista kehitystä.